In nomine Domini, amen. Anno incarnacionis ejusdem millesimo ducentesimo nonagesimo quarto, mense decembris, ego Matildis, relicta deffuncti domini Guillermi, militis, quondam majoris de Sedeloco, nunc uxor Guillermi de Remilliaco, domicelli, notum facio universis presentes litteras inspecturis quod ego, non decepta, non circumventa, non vi, non dolo vel metu ad hoc inducta, ymo sciens, prudens et spontanea, de mandato speciali et auctoritate ac eciam laude, voluntate et assensu dicti Guillermi nunc mariti mei, pro meo commodo evidenti, titulo legitime, pure, perfecte, perpetue et irrevocabilis permutacionis, trado, cedo, quitto imperpetuum penitus et concedo reverendo in Christo patri ac domino Hugoni, Dei gracia episcopo Eduensi, et suis successoribus quicquid juris, actionis et utilis habeo, habere possum et debeo in quadam domo sita apud Sedelocum in castello, inter domum capituli ex una parte, et turrim Girardi pincerne ex altera, in fundoque et pertinenciis dicte domus ratione dotis seu dotalicii sui, donacionis propter negocias seu quacumque alia ratione vel causa, que quidem domus predicta quondam fuit predicti domini Guillermi, quondam mariti mei, videlicet pro una grangia cum pertinenciis, sita apud Sedelocum in vico Liberti, que etiam grangia cum dictis pertinenciis quondam erat predicti domini Guillermi, mariti mei deffuncti, tenenda et possidenda ac etiam habenda a me ad vitam meam dumtaxat, titulo dotalicii seu donacionis propter nupcias, que dos vulgariter appellatur, quam etiam grangiam totam cum pertinenciis predictus dominus episcopus et ejus successores michi ad vitam meam dumtaxat tenebuntur garantire; item, et pro decem libris Turonensium de soltis, quas ego et dictus Guillermus, nunc maritus meus, integraliter habuimus et recepimus in peccunia numerata. Propter quod de dicta domo cum pertinenciis et de omni jure et actione michi competentibus in eadem me devestiens penitus, etc. Actum in presencia magistri Laurencii de Monte Barro, notarii curie domini ducis Burgundie, Stephani Heremite, clerici, Hugonis Boutaudi et Johannis de Monceto, armigerorum, testium ad hoc vocatorum, anno et mense predictis.